Émile Coué

Émile Coué (født  26. februar 1857 i Troyes i Frankrike, død 2. juli 1926 i Nancy) var en fransk farmasøyt, forfatter og psykoterapeut. Han utviklet fra omkring 1900 en type psykoterapi og selvhjelpsmetode som bygde på optimistisk selvhypnose eller selvsuggesjon. Det er en prosess der en overbeviser seg selv om følelser, ønsker og opplevelser som ikke er direkte forankret i virkeligheten. Coué arbeidet fra 1910 til 1926 ved en gratisklinikk i Nancy, der han behandlet tusenvis av  pasienter i grupper.
Coués teori og metode ble kalt couéisme eller Méthode Coué. Hans psykoterapeutiske retning ble av mange også omtalt som «den andre (nye) Nancy-skolen» (École de Nancy). En av hovedtesene gikk ut på at menneskers innbilningskraft alltid er sterkere enn viljen og at personer kan påvirke underbevisstheten ved å gjenta visse ord og setninger. Coués mest kjente frase Tous les jours, à tous points de vue, je vais de mieux en mieux («hver dag og på alle måter blir jeg bedre og bedre») ble i Sverige og Norge kjent gjennom Ernst Rolfs revyvise Bättre och bättre dag för dag fra 1923.

Émile Coué fikk mange tilhengere blant leger, pedagoger og psykologer i samtida. Han regnes som en foregangsmann for dagens selvutviklingsbevegelse som fokuserer på positiv tenkning.Per Carlenius: Selvhypnose : en effektiv metode for å bli kvitt uvaner, løse problemerog utvikle seg selv, side 26
 Referanser 

Kategori:Franske psykologer
Kategori:Hypnotisører
Kategori:Farmasøyter
Kategori:Fødsler i 1857
Kategori:Dødsfall i 1926